Viedeň 7. novembra 2014 (TASR/HSP/Foto:TASR)
Utorkové rozhodnutie ESĽP je závažné v tom zmysle, že môže skomplikovať pokusy iných európskych štátov o posielanie utečencov späť do Talianska
Švajčiarsko bude pokračovať v posielaní žiadateľov o azyl späť do Talianska napriek tomu, že Európsky súd pre ľudské práva (ESĽP) takéto konanie zakázal, argumentujúc slabou kapacitou príslušných talianskych úradov. Informovala o tom dnes agentúra DPA.
ESĽP so sídlom v Štrasburgu v utorok rozhodol, že by nebolo vhodné, aby Švajčiarsko poslalo istú afganskú rodinu späť do Talianska, pokiaľ švajčiarske úrady nebudú talianskou stranou oficiálne ubezpečené, že títo utečenci budú mať po svojom návrate vyhovujúce humanitárne podmienky.
Hoci Švajčiarsko nie je členskou krajinou Európskej únie, podpísalo s ňou niektoré opatrenia týkajúce sa migračnej politiky. Mario Gattiker, šéf švajčiarskeho federálneho úradu pre utečencov, uviedol, že bude požadovať od Talianska zoznam stredísk pre utečencov, ktoré spĺňajú určité štandardy.
Utorkové rozhodnutie ESĽP je závažné v tom zmysle, že môže skomplikovať pokusy iných európskych štátov o posielanie utečencov späť do Talianska na základe dublinského dohovoru. Ten nariaďuje, že krajina prvého vstupu je zodpovedná za riešenie žiadosti týchto utečencov o azyl.
Taliansko je hlavnou bránou do Európy pre utečencov z Afriky, Blízkeho východu a Ázie. Od začiatku roka ich do Talianska prišlo viac než 154.000, podotýka DPA.
mž